በባህረ ሰላጤው አገሮች ቀውስና በሌሎች ጉዳዮች ላይ የሚያተኩር ስብሰባ እየተካሄደ ነው
ከወራት በፊት በባህረ ሰላጤው አገሮች መካከል በተለይም በኳታርና በሳዑዲ መራሹ ቡድን መካከል ተፈጥሮ በነበረው ቀውስ፣ ኢትዮጵያ በቀጣናው እየተጫወተችው ስላለው ሚናና ሌሎች ጉዳዮችን በተመለከተ ስብሰባ እየተካሄደ መሆኑን የውጭ ጉዳይ ሚኒስቴር አስታወቀ፡፡የሚኒስትሩ ቃል አቀባይ አቶ መለስ ዓለም ሐሙስ ነሐሴ 25 ቀን 2009 ዓ.ም. ለሪፖርተር እንደተናገሩት፣ የ2009 ዓ.ም. የሚሲዮን መሪዎች፣ አምባሳደሮችና የዋናው መሥሪያ ቤት የሥራ ኃላፊዎች ዓመታዊ ስብሰባቸውን ከነሐሴ 25 ቀን 2009 ዓ.ም. እስከ ጳጉሜን 3 ቀን 2009 ዓ.ም. እያካሄዱ ነው፡፡ በዚህ ስብሰባ ላይም ስለባህረ ሰላጤው አገሮች ቀውስና ኢትዮጵያ በቀጣናው እየተጫወተችው ስላለው ሚና፣ እንዲሁም በምሥራቅ አፍሪካ ባለው ወቅታዊ የጂኦ ፖለቲካ ተፅዕኖ ላይ ውይይት እንደሚደረግ ተናግረዋል፡፡ከሐሙስ ነሐሴ 25 ቀን እስከ 27 ቀን 2009 ዓ.ም. ስብሰባው በአዲስ አበባ የተካሄደ ሲሆን፣ ከእሑድ ነሐሴ 28 እስከ ጳጉሜን 3 ቀን 2009 ዓ.ም. ድረስ ደግሞ በሐዋሳ ዩኒቨርሲቲ እንደሚካሄድ አቶ መለስ ጠቁመዋል፡፡በዚህ ዓመታዊ ስብሰባ ላይ የውጭ ጉዳይ ሚኒስትሩ ወርቅነህ ገበየሁ (ዶ/ር) ጨምሮ ከ56 ሚሲዮኖች የመጡ አምባሳደሮችና ዲፕሎማቶች፣ እንዲሁም የዋናው መሥሪያ ቤት ሌሎች ኃላፊዎች እየተሳተፉበት እንደሆነ ታውቋል፡፡በስብሰባው ላይ ሴክተር መሥሪያ ቤቶች ከራሳቸው አንፃር ያሉ ጉዳዮችን በተመለከተ ገለጻ ከማድረግ ባሻገር ስለውጭ ንግድ፣ ቀጥተኛ የውጭ ኢንቨስትመንት፣ ቱሪዝም፣ የቴክኖሎጂ ሽግግርና ስለህዳሴ ግድቡ ውይይት እንደሚደረግም አቶ መለስ ገልጸዋል፡፡ለዘጠኝ ቀናት በሚቆየው ስብሰባ በአገሪቱ የዲፕሎማሲና ሌሎች ግንኙነቶች ላይ ሰፊ ልምድ ያካበቱ ምሁራን ጥናታዊ ወረቀቶችን እንደሚያቀርቡም አስረድተዋል፡፡ ከእነዚህ መካከልም ያዕቆብ አርሳኖ (ዶ/ር)፣ መስፍን ገብረ ሚካኤል (ዶ/ር)፣ አምባሳደር ተቀዳ ዓለሙ (ዶ/ር) እና አቶ አበበ አይነቴ እንደሚገኙበት ተናግረዋል፡፡ከነሐሴ 28 እስከ ጳጉሜን 3 ቀን በሐዋሳ በሚካሄደው ውይይት ላይም ኢትዮጵያ በመካከለኛው ምሥራቅ ካሉት አገሮች ጋር ስላላት ግንኙነት ጽሑፍ እንደሚቀርብ አስረድተዋል፡፡ በዚህ ውይይት የሐዋሳ ዩኒቨርሲቲ ምሁራን፣ የክልሉ ከፍተኛ አመራሮች፣ የከተማዋ አስተዳደር ኃላፊዎችና ታዋቂ ግለሰቦች ይገኛሉ ተብሎ እንደሚጠበቅም አቶ መለስ ገልጸዋል፡፡ 